钦定古今图书集成/明伦汇编/官常典/第388卷 > 卢诞
## 钦定古今图书集成/明伦汇编/官常典/第388卷 > 卢诞

按《周书》本传，“诞，范阳涿人也。本名恭。祖曾祖晏，博学
善隶书，有名于世。仕燕，为给事黄门侍郎，营丘、成周
二郡守。祖寿，太子洗马。燕灭，入魏为鲁郡守。父叔仁，
年十八，州辟主簿，举秀才，除员外郎，以亲老乃辞归
就养。父母既殁，哀毁六年，躬营坟垄，遂有终焉之志。
魏景明中，被征入洛，授威远将军、武贲中郎将，非其
好也。”寻除镇远将军、通直散骑常侍，并称疾不朝。乃
出为幽州司马，又辞归乡里，当时咸称其高尚焉。诞
幼而通亮，博学有词彩。郡辟功曹，州举秀才，不行。起
家侍御史，累迁辅国将军、太中大夫、幽州别驾、北豫
州都督府长史。时刺史高仲密以州归朝，朝廷遣大
将军李远率军赴援，诞与文武二千馀人奉候大军。
以功授镇东将军、金紫光禄大夫，封固安县伯，邑五
百户。寻加散骑侍郎，拜给事黄门侍郎。魏帝诏曰：“经
师易求，人师难得。朕诸儿稍长，欲令卿为师。”于是亲
幸晋王第，敕晋王以下皆拜之于帝前，因赐名曰诞。
加征东将军、散骑常侍。太祖又以诞儒宗学府，为当
世所推，乃拜国子祭酒，进车骑大将军、仪同三司。魏
恭帝二年，除秘书监。后以疾卒。